### NN 126/2017 (18.12.2017.), Odluku o porezima Općine Podgorač

Općina Podgorač

2870

Na temelju članaka 20. i 42. stavak 1. točke 1., 2., 3. i 4. Zakona o lokalnim porezima (»Narodne novine« broj 115/16. i 101/17.) i članka 36. Statuta Općine Podgorač (»Službeni glasnik Općine Podgorač«, broj 1/13.), Općinsko vijeće Općine Podgorač na 4. sjednici od 12. prosinca 2017. godine, donijelo je

ODLUKU

O POREZIMA OPĆINE PODGORAČ

I. OPĆE ODREDBE

Članak 1.

Ovom Odlukom uređuje se sustav utvrđivanja i naplate lokalnih poreza kao izvora financiranja Općine Podgorač.

II. VRSTE POREZA

Članak 2.

Porezi Općine Podgorač su:

1. Prirez porezu na dohodak,

2. Porez na potrošnju,

3. Porez na kuće za odmor,

4. Porez na korištenje javnih površina.

1. Prirez porezu na dohodak

Članak 3.

Prirez porezu na dohodak plaća se po stopi od 5 % (slovima: pet posto).

Članak 4.

Prirez porezu na dohodak plaćaju obveznici poreza na dohodak s područja Općine Podgorač sukladno odredbama Zakona o lokalnim porezima, Zakona o porezu na dohodak i Pravilnika o porezu na dohodak.

Članak 5.

Osnovica prireza porezu na dohodak je utvrđen porez na dohodak.

Članak 6.

Prirez porezu na dohodak prihod je Proračuna Općine Podgorač i uplaćuje se na prolazni račun poreza i prireza na dohodak broj: IBAN HR9710010051734012007.

Članak 7.

Poslove u svezi s utvrđivanjem i naplatom prireza porezu na dohodak obavlja Ministarstvo financija, Porezna uprava.

2. Porez na potrošnju

Članak 8.

Porez na potrošnju plaća se na potrošnju alkoholnih pića (vinjak, rakija i druga žestoka pića), prirodnih vina, specijalnih vina, piva i bezalkoholnih pića u ugostiteljskim objektima na području Općine Podgorač.

Članak 9.

Obveznik poreza na potrošnju je svaka pravna i fizička osoba koja pruža ugostiteljske usluge u ugostiteljskim objektima na području Općine Podgorač.

Osnovicu poreza na potrošnju čini prodajna cijena pića koje se proda u ugostiteljskim objektima, u koju nije uključen porez na dodanu vrijednost.

Porez na potrošnju obveznik poreza obračunava i plaća u roku i na način propisan Zakonom o porezu na dodanu vrijednost.

Obračunati porez iskazuje se u evidencijama propisanim za obračun poreza.

Članak 10.

Porez na potrošnju plaća se po stopi od 3 % na osnovicu iz članka 9. stavak 2. ove Odluke.

Članak 11.

Poslove u svezi s utvrđivanjem i naplatom poreza na potrošnju obavlja Ministarstvo financija, Porezna uprava.

3. Porez na kuće za odmor

Članak 12.

Porez na kuće za odmor plaćaju pravne i fizičke osobe koje su vlasnici kuća za odmor na području Općine Podgorač.

Članak 13.

Kućom za odmor smatra se svaka građevina (zgrada, dio zgrade, stan) koja se povremeno koristi za odmor ili oporavak.

Kućom za odmor u smislu ove Odluke ne smatraju se gospodarske zgrade (klijeti) koje služe za smještaj poljoprivrednih alata, strojeva i slično.

Ukoliko u ukupnoj površini kuće za odmor postoji jedan dio prostora koji se koristi za spremanje alata ili drugih gospodarskih strojeva, isti prostor ne podliježe obvezi plaćanja poreza.

Članak 14.

Porez na kuće za odmor plaća se u iznosu od 7,50 kuna po kvadratnom metru korisne površine kuće za odmor.

Članak 15.

Obveznik poreza na kuće za odmor mora nadležnoj poreznoj upravi dostaviti podatke o kući za odmor, koji se odnose na mjesto gdje se nalazi taj objekt te korisnu površinu, kao i podatke o poreznom obvezniku.

Podatke iz stavka 1. ovog članka treba dostaviti do 31. ožujka godine za koju se utvrđuje porez na kuće za odmor ili u roku od 15 dana od kada je nastala promjena.

Članak 16.

Porez na kuće za odmor ne plaća se na kuće za odmor koje se ne mogu koristiti zbog ratnih razaranja i prirodnih nepogoda (poplava, požar, potres) te starosti i trošnosti.

Porez na kuće za odmor ne plaća se na kuće za odmor za vrijeme dok su u njima smješteni prognanici i izbjeglice, osim ako isti ne plaćaju najamninu.

Članak 17.

Poslove u svezi s utvrđivanjem i naplatom poreza na kuće za odmor obavlja Ministarstvo financija, Porezna uprava.

4. Porez na korištenje javnih površina

Članak 18.

Porez na korištenje javnih površina plaćaju pravne i fizičke osobe koje su korisnici javnih površina za čije je korištenje izdano odobrenje od strane nadležnog tijela Općine Podgorač.

Porez na korištenje javnih površina propisan ovom Odlukom primjenjuje se i na slučajeve zauzimanja, odnosno korištenja javne površine bez odgovarajuće suglasnosti nadležnog tijela Općine Podgorač, do ishođenja suglasnosti, odnosno uklanjanja objekata i vraćanja javne površine u prethodno stanje, u postupku kojeg provodi komunalno redarstvo.

Članak 19.

Ovisno o namjeni, utvrđuje se visina poreza na korištenje javnih površina kako slijedi:

|  |  |  |  |
| --- | --- | --- | --- |
| R. br. | Namjena | Iznos | Način obračuna |
| 1. | Kiosci, montažni objekti | 10,00 kn/m2 | mjesečno |
| 2. | Ugostiteljske terase (od 1. 4. do 31. 10.) | 6,00 kn/m2 | mjesečno |
| 3. | Šatori, kiosci, klupe, prikolice i sl. za pružanje ugostiteljske djelatnosti | 10,00 kn/m2 | dnevno |
| 4. | Prigodna prodaja | 10,00 kn/m2 | dnevno |
| 5. | Prodaja na štandovima i klupama izvan tržnica na malo | 10,00 kn/m2 | dnevno |
| 6. | Uslužne naprave (automati) | 10,00 kn/m2 | dnevno |
| 7. | Šatori, štandovi, klupe i sl. u svrhu izborne promidžbe | 10,00 kn/m2 | dnevno |
| 8. | Reklame, oglasne ploče, panoi i sl. | 8,00 kn/m2 | mjesečno |
| 9. | Cirkusi, zabavni parkovi i sl. | 300,00 kn | dnevno |
| 10. | Pokretna prodaja | 200,00 kn | mjesečno |

Članak 20.

Poslove u svezi s utvrđivanjem i naplatom poreza na korištenje javnih površina obavlja Ministarstvo financija, Porezna uprava.

III. PROVEDBENE ODREDBE

Članak 21.

Općina Podgorač poslove utvrđivanja, evidentiranja, nadzora, naplate i ovrhe radi naplate općinskih poreza propisanih ovom Odlukom, u cijelosti prenosi na Ministarstvo financija, Poreznu upravu.

Ministarstvu financija, Poreznoj upravi za obavljanje poslova iz stavka 1. ovoga članka pripada naknada u iznosu od 5 % ukupno naplaćenih prihoda.

Ovlašćuje se nadležna organizacija platnog prometa zadužena za naplatu javnih prihoda (Financijska agencija) da naknadu iz stavka 2. ovog članka obračuna i uplati u Državni proračun i to do zadnjeg dana u mjesecu za protekli mjesec.

Članak 22.

Ministarstvo financija, Porezna uprava dužna je do 15. u mjesecu, za prethodni mjesec, Općini Podgorač dostavljati izvješća o utvrđenim obvezama i naplatama poreza.

Članak 23.

Za utvrđivanje poreza, naplatu, žalbe, obnovu postupka, zastaru, ovršni postupak kao i sve ostale postupovne radnje te kaznene i prekršajne odredbe primjenjuju se odredbe Općeg poreznog zakona, Zakona o lokalnim porezima, Zakona o općem upravnom postupku i drugih mjerodavnih važećih propisa i akata.

IV. PRIJELAZNE I ZAVRŠNE ODREDBE

Članak 24.

Danom stupanja na snagu ove Odluke prestaje važiti Odluka o porezima Općine Podgorač (»Službeni glasnik Općine Podgorač«, broj 3/17.) i Odluka o prirezu porezu na dohodak (»Službeni glasnik Općine Podgorač«, broj 8/10. i »Narodne novine«, broj 137/10.).

Članak 25.

Ova Odluka objavit će se u »Službenom glasniku Općine Podgorač« i »Narodnim novinama«, a stupa na snagu osmoga dana od dana objave u »Službenom glasniku Općine Podgorač«, osim odredbi o prirezu porezu na dohodak koje stupaju na snagu prvoga dana u mjesecu nakon mjeseca u kojem će biti objavljena u »Narodnim novinama«.

Klasa: 410-01/17-01/08

Urbroj: 2149/04-02/17-02

Podgorač, 12. prosinca 2017.

Predsjednica
 Općinskog vijeća
 Ljiljana Zidar, v. r.